Cecily Sash is in 1925 op Delmas gebore. Na sy haar skoolloopbaan aan die Johannesburg Girls' High School voltooi het, het sy aan die kunsskool van die Witwatersrandse Tegniese Kollege onder Maurice van Essche gestudeer. Daarna het sy ontwerpkuns aan die Chelsea Polytechnic, die Camberwell School of Art en die Central School of Art in Londen bestudeer. Na haar terugkeer het sy 'n BA-graad in die skone kunste behaal en in 1955 het sy lektrise in komposisie en ontwerp aan die Universiteit van die Witwatersrand geword. In 1965 het sy 'n Oppenheimerskenking ontvang om kunsonderrig in Brittanje en die VSA te ondersoek. In die VSA het veral die opkuns haar grootliks beïnvloed. Haar werk was formele en intellektuele komposisies waarin ontwerp en orde die belangrikste elemente was. Kenmerkend vir haar werk was ’n lineêre ritme en kontrasterende kleurgebruik, veral swart en wit. Cecily Sash het talle openbare opdragte uitgevoer, waaronder panele vir die Johannesburgse Cinerama, die Yskor-gebou op Vanderbijlpark, die Transvaalse Provinsiale Administrasiegebou in Pretoria en die internasionale aankomssaal van die destydse Jan Smuts lughawe (nou O.R. Thambo Internasionale lughawe).